**Ministru kabineta noteikumu projekta „Grozījums Ministru kabineta 2006.gada 21.marta noteikumos Nr.229 „Uztura padomes nolikums”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu „Grozījums Ministru kabineta 2006.gada 21.marta noteikumos Nr.229 „Uztura padomes nolikums”” projekts (turpmāk - Projekts) izstrādāts atbilstoši Pārtikas aprites uzraudzības likuma 19.panta otrajā daļā noteiktajam, pamatojoties uz Latvijas Uzturzinātnes speciālistu biedrības 2014.gada 7.februāra iesniegumu Veselības ministrijai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2006.gada 21.marta noteikumu Nr.229 „Uztura padomes nolikums” (turpmāk – MK noteikumi Nr.229) 1.punktu Uztura padome (turpmāk – Padome) ir koordinējoša un konsultatīva institūcija, kuras darbības mērķis ir veicināt uztura politikas īstenošanu, analizējot ar uzturu saistītās sabiedrības veselības problēmas un sniedzot priekšlikumus šo problēmu risināšanai. Pamatojoties uz minēto MK noteikumu Nr.229 2.punktu, Padomes funkcijas ir koordinēt darbību, kas saistīta ar uztura politikas izstrādi un īstenošanu, sniegt konsultācijas attiecīgajā jomā, kā arī veicināt uzturzinātnes attīstību Latvijā.Šobrīd Padomes sastāvā ir iekļauti dažādu valsts pārvaldes iestāžu, pašvaldību un nevalstisko organizāciju pārstāvji, kas darbojas uztura politikas jomā. Vienlaikus ir radusies nepieciešamība aktualizēt Padomes sastāvu, papildinot to ar Latvijas Uzturzinātnes speciālistu biedrību, kas ir viena no uztura jomas vadošajām nevalstiskajām organizācijām Latvijā, ar kuru Veselības ministrija, tās padotības iestādes un citas institūcijas cieši sadarbojas, veicinot veselīga uztura politiku Latvijā.Pamatojoties uz Latvijas Uzturzinātnes speciālistu biedrības 2014.gada 7.februāra iesniegumu, kurā Veselības ministrijai tiek lūgts papildināt Padomes sastāvu ar Latvijas Uzturzinātnes speciālistu biedrības pārstāvi, ir nepieciešams veikt grozījumu MK noteikumu Nr.229 III. nodaļā „Padomes struktūra”, attiecīgi to papildinot ar minēto biedrību. Vienlaikus Latvijas Uzturzinātnes speciālistu biedrības 2014.gada 7.februāra iesniegums tika skatīts 2014.gada 12.februāra Uztura padomes sēdē, kurā Uztura padomes locekļi atbalstīja minētās biedrības pārstāvja iekļaušanu Uztura padomes sastāvā.Ņemot vērā iepriekš minēto, Projekta mērķis ir veikt grozījumu MK noteikumos Nr.229, lai aktualizētu Padomes sastāvu, papildinot to ar Latvijas Uzturzinātnes speciālistu biedrības pārstāvi, tādējādi nodrošinot plašāku uztura jomas speciālistu pārstāvniecību Padomē. Grozījuma rezultātā būtu iespējams sasaukt Padomes sēdi jaunā personālsastāvā, veicinot uztura politikas attīstību un īstenošanu valstī. |
| 3. | Projekta izstrādē iesaistītās institūcijas | Veselības ministrija |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka Projekts ietver tehniskus grozījumus, nodrošināt sabiedrības līdzdalību nav nepieciešams. |
| 2. | Sabiedrības līdzdalība projekta izstrādē | Ņemot vērā, ka Projekts ietver tehniskus grozījumus, nodrošināt sabiedrības līdzdalību nav nepieciešams. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Veselības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Anotācijas II, III, IV un V sadaļa – projekts šīs jomas neskar.

Veselības ministra vietā

kultūras ministre D.Melbārde

08.05.2014. 9:23

475

V.Muižniece-Briede,

valerija.muizniece@vm.gov.lv

67876027